钦定古今图书集成/理学汇编/经籍典/第153卷 > 朱子全书二 > 《卷耳》
## 钦定古今图书集成/理学汇编/经籍典/第153卷 > 朱子全书二 > 《卷耳》

问：“《卷耳》与前篇《葛覃》同是赋体，又似略不同。盖《葛覃》
直叙其所尝经历之事，《卷耳》则是托言也。”曰：“亦安知
后妃之不自采卷耳！设使不曾经历，而自言我之所
怀者如此，则亦是赋体也。若《螽斯》则只是比。盖借《螽
斯》以比后妃之子孙众多。‘宜尔子孙振振兮’，却自是
说《螽斯》之子孙，不是说后妃之子孙也。盖比诗多不
说破这意，然亦有说破者。此前数篇赋比兴皆已备
矣。自此推之，令篇篇各有著落乃好。”时举因云：“螽只
是《春秋》所书之‘螽’。窃疑‘斯’字只是语辞，恐不可把‘螽
斯’为名。”曰：“诗中固有以‘斯’为语者，如‘鹿斯之奔’”，“‘湛湛
露斯’之类是也。然《七月》诗乃云‘斯螽动股’，则恐‘螽斯’
即便是‘名’也。”〈语类〉